Иң тәүҙә ҡатынымдың температураһы күтәрелде. Уны алмаштырҙылармы ни! Лыпын ятты ла ҡуйҙы, хәле юҡ. Минең дә тән ҡыҙған, шулай ҙа хәл ул хәтле насар түгел әле. Хатта машина йөрөтә алам. Тик саҡ ҡына хәрәкәт иттеңме, лысма һыу булаһың инде. Етмәһә, көндәр ҙә ныҡ эҫе тора. Бар хәлебеҙҙе туплап, район дауаханаһына тест тапшырырға юлландыҡ. Быға тиклем “ҡыҙыл зона” хаҡында мәғлүмәт саралары аша ғына белгәс, нисектер ул бик ҡурҡыныс урын кеүек тойола ине. Ә бында... Тәүге көндә табип булманы. Иртәгәһенә тап иттек шулай ҙа. Табибыбыҙ... Хатта маска ла кеймәгәйне. “Беҙҙән ауырыу йоғор тип ҡурҡмайһығыҙмы”, - тигәс, муйынына төшкән масканы күтәреп ҡуйыуын ҡуйҙы ла ул, тик барыбер тын алыу юлдары асыҡ ҡалды. Шулай итеп, үрҙәге һығымтаға өҫтәмә – ауырыуҙар араһында йөрөп тә үҙеңә ауырыу йоҡмауы мөмкин. Пульсометр менән кислород кимәлен, тын алыуыбыҙҙы тикшерҙеләр ҙә, дарыуға рецепт бирҙеләр. Ул арбидолды алдан уҡ алып ашай башлағайныҡ инде. Буш дарыу хаҡында хатта өндәшмәнеләр ҙә. Ә кешенең дарыу алырға аҡсаһы булмаһа? Кеҫәгә арыу ғына һуға ул аптека. Етмәһә, ашҡаҙанға зыянһыҙ ҡанды шыйығайта торғандарының ҡиммәтен алам тиһәң. Ошонан беҙҙең услап дарыу ашап, тажзәхмәткә ҡаршы көрәшебеҙ башланды.